
			Dedicado
 á miña tía avoa Lina de Marín
 ...e a todas as nenas e nenos
 que len, escriben e debuxan.

			Capítulo 55

			Isto que é?

			

			
-Nin idea, e hai uns días non estaba. Seguro que non é de aquí. Está moi ríxida para ser unha alga das nosas.

			—Olla para eses froitos dourados, probamos un?

			—Pois… non che digo que non teñan boa pinta mais, que sei eu, tamén poden ser velenosos, poden ser unha trampa dalgún depredador abisal na procura do seu almorzo, ou se cadra son corais fedorentos, ou medusas explosivas, ou poden estar tan bos que morramos dunha enchente… Que sei eu, Nediña, mil cousas poden pasar. O mellor é non catalos.

			—Tes razón, meu irmán, imos para a casa… Pero levamos unha por se acaso.

			[image: lap002.tif]

			Neda e Mercurín marcharon de volta ao palacio real deixando atrás a estraña alga tesa de considerable tamaño. E a alga, que de alga non tiña nada, díxose:

			—Xente rara vive aquí.

		

	
		
			Capítulo 56

			Era unha maceira submarina

			

			
Así é, era unha maceira que medrara do carozo da mazá dourada que Lina lle dera a Pouco, no medio do océano, cando por fin deu con el, logo dunha viaxe que case lle custa a vida. Lembrades? 

			[image: 2_5.tif]

			As mazás desta maceira eran xente afouta e de moito carácter. Estaban decididas a alimentar e a medrar en calquera sitio no que guindasen o carozo. Como na Praia Lourida, alí tamén abrollou unha fermosa maceira, á cuxa sombra temos a Lina e a Pouco.

			Capítulo 57

			Os poderes

			

			
Lembrades a Pouco? Era o rapaz mudo que agora fala a través da tuba, o marido de Lina. Lembrades a Lina? Era a rapaza co pescozo quilométrico que o sacou do fondo do mar. Logo do reencontro, os dous decidiran pasar uns días na Praia Lourida. Era o comezo do verán e unha praia cunha maceira no medio era o sitio ideal para coller folgos antes da viaxe de volta.

			Do vivido no libro primeiro, a parella quedou con dúas novidades. A primeira foi que Pouco aprendeu a falar pola tuba. Cousa boa en principio, mais que o obrigará a carrexala a todas partes. A segunda foi o pescozo de Lina. A súa descomunal metraxe tíñaos algo preocupados. Era evidente que resultaría incómodo para a vida diaria. Afortunadamente, o pescozo foi encollendo ata recuperar as súas dimensións naturais. Mais o mellor non foi iso, senón que mantivo a capacidade de alongarse á vontade. Polo tanto, agora Lina posúe un pescozo elástico. E para que lle pode servir un pescozo elástico? Nin idea.

			Así que aí os temos a ambos os dous estomballados á sombra dunha maceira de mazás afoutas e douradas.

			—Haberá que ir indo –dixo Lina.

			—Certo. Temos unha casa, unha terra e un traballo. Eu son o tuba da banda. Volvamos á vila.

			—Saímos mañá cedo?

			—Tan cedo como espertemos.

			—Queres outra mazá?

			—Por suposto, están boísimas. Non comería outra cousa en toda a miña vida.

			—Pois sírvete. Ha, ha, ha!

			E así, entre risas, pasaron o resto do día.

		

	
		
			Capítulo 58

			O trebello

Cando Lina espertou, o seu home non estaba. Mirou arredor e non o viu. Chamou por el.

			—Pouco! –non houbo resposta.

			—Pouco! –repetiu berrando. E nada.

			Estirou o pescozo recordando pasadas angustias e deu cun movemento sospeitoso nos altos millos que lindan coa praia. De alí chegou un salouco afogado con voz de tuba…

			—Abuuuuf!

			—Outra vez non, Pouco! –clamou Lina bulindo tan ás présas como podía. Cando xa case estaba alí abrollou o seu home abafando cal besta suorenta.

			—Buf, que ocorre? Por que berras? –tubeou.

			—Pouco, que fas aí? Estás ben?

			—Pois claro! É que necesitaba materiais para un inventiño. Non foi doado mais… Xa está listo: preséntoche o portatubas!

			Pouco virouse dun chimpo e amosoulle a Lina o que tiña ás súas costas. Empregando algunhas canas e follas de millo trenzara un enxeñoso aparello metade mochila metade arnés cesteiro no que trasladar a tuba comodamente.

			—Ves? E cun simple movemento da man podo traela para adiante se é preciso falar ou tocarche unha peza polo camiño! Que che parece?

			—Meus parabéns. E non che pesa?

			—A tuba? A min? Se dentro non leva máis que palabras e música! Non lembras o que dixera ao respecto un parente cantante do gato Kandás?

			—Si, lembro:

			A miña música é aire.

			As miñas palabras son aire.

			As miñas penas son aire,

			e as alegrías tamén.

			Capítulo 59

			Ide amodo!

Logo dalgúns preparativos máis, Lina axeonllouse, afundiu a man na perfumada area e dixo:

			—Ata logo, Praia Lourida. 

			Despois achegouse á maceira:

			—Ata logo, maceira, collo unhas cantas para a viaxe e grazas por todo.

			Xuntouse con Pouco no límite da praia. Diante deles, a Milleira do Consolo. Algo máis aló albiscábanse os Montes Novos.

			—Pois nada, imos de volta. Todo recto ata Nil! –tubeou Pouco, e puxéronse a camiñar. 

			Marcharon sen escoitar, se cadra porque non o agardaban, á maceira, que moi amablemente cantaruxou:

			—Non hai de que, para iso estamos. Ide amodo!

			FIN DA PARTE CUARTA

			Capítulo 60

			U-la miña vila?

			
			-«…así pois, polas súas boísimas notas, malia incorporarse co curso xa empezado, pola súa simpatía, polo exquisito trato con compañeiros e mestres, por ser o máis traballador na hora do traballo e o máis festeiro na hora da troula, outorgámoslle este diploma de honra e premio extraordinario con condecoración dourada ao noso querido alumno… Isaías o cocho!

			Un sincero aplauso estoupou no salón de actos da escola Municipal da Vila de Nil. Isaías ergueuse da cadeira dun chimpo e dirixiuse cara ao corredor central do patio de butacas sen deixar de recibir parabéns e sorrisos de mestres e amigos. Lembrades a Isaías?

			No escenario agardábano o director do centro e dona Numerosa, a alcaldesa, encargada de facerlle entrega da condecoración dourada e incapaz de disimular o noxo que lle provocaba o aplicado marrán.

			—Que pasou na miña vila? Como foi que chegamos ata aquí? –preguntábase, incapaz de asimilar os recentes cambios acaecidos entre os seus gobernados.

			O director facilitoulle a caixa da condecoración, cortesía da Xoiería Cunqueiro. A rexedora abriuna. Case lle saltan as bágoas, mais non da emoción: a medalla tiña a forma dunha empanada cos corroscos de ouro torrado.

			—Unha empanada? A máis alta honra da nosa vila é unha empanada? Onde vai a distinguida efixie da nosa fundadora Nainil? U-la nobre faciana que o noso anterior xoieiro, ese artista xenial, esculpía

